(12)

L-Artikolu 21 huwa sostitwit b’dan li ġej: “Artikolu 21 L-għajnuna għall-finanzjament ta’ riskju 1. Skemi tal-għajnuna għall-finanzjament ta’ riskju favur l-SMEs għandhom ikunu kompatibbli mas-suq intern fis-sens tal-Artikolu 107(3) tat-Trattat u għandhom ikunu eżentati mir-rekwiżit ta’ notifika tal-Artikolu 108(3) tat-Trattat, dment li jiġu ssodisfati l-kundizzjonijiet stabbiliti f’dan l-Artikolu u fil-Kapitolu I. 2. L-Istati Membri, direttament jew permezz ta’ entità fdata, għandhom jimplimentaw il-miżura tal-finanzjament ta’ riskju permezz ta’ intermedjarju finanzjarju wieħed jew aktar. L-Istati Membri jew l-entitajiet fdati għandhom jipprovdu kontribuzzjoni pubblika lill-intermedjarji finanzjarji f’konformità mal-paragrafi 9 sa 13 hawn taħt u l-intermedjarji finanzjarji għandhom jagħmlu investimenti ta’ finanzjament ta’ riskju f’impriżi eliġibbli. La l-Istati Membri u lanqas l-entitajiet fdati ma għandhom jinvestu direttament fl-impriżi eliġibbli mingħajr l-involviment ta’ intermedjarju finanzjarju. 3. Impriżi eliġibbli għandhom ikunu impriżi li fiż-żmien tal-investiment ta’ finanzjament ta’ riskju inizjali huma SMEs mhux elenkati u għall-inqas jissodisfaw waħda mill-kundizzjonijiet li ġejjin: (a) ma kienu qed joperaw fl-ebda suq; (b) ilhom joperaw fi kwalunkwe suq għal inqas minn 10 snin wara r-reġistrazzjoni tagħhom u/jew, fil-każ ta’ intrapriżi innovattivi, seba’ snin wara l-ewwel bejgħ kummerċjali tagħhom. Għal impriżi eliġibbli li ħadu f’idejhom l-attivitajiet ta’ intrapriża oħra jew li ġew iffurmati permezz ta’ fużjoni, f’liema każ il-perjodu ta’ eliġibbiltà jinkludi wkoll l-operazzjonijiet ta’ dik l-intrapriża jew tal-kumpaniji fużi. Għal impriżi eliġibbli li ma humiex soġġetti għal reġistrazzjoni, il-perjodu ta’ eliġibbiltà huwa meqjus li jibda mill-mument meta l-intrapriża tibda l-attività ekonomika tagħha jew mill-mument meta ssir soġġetta għat-taxxa fir-rigward tal-attività ekonomika tagħha, liema minnhom tkun l-ewwel; (c) jeħtieġu investiment ta’ finanzjament ta’ riskju inizjali li, abbażi ta’ pjan tan-negozju mħejji minħabba attività ekonomika ġdida, huwa ogħla minn 50 % tal-fatturat annwali medju tagħhom fil-5 snin preċedenti. L-investimenti mmirati lejn it-titjib sinifikanti tal-prestazzjoni ambjentali tal-attività f’konformità mal-Artikolu 36(2) u investimenti oħra ambjentalment sostenibbli kif iddefiniti fl-Artikolu 2(1) tar-Regolament (UE) 2020/852 għandhom jitqiesu bħala attivitajiet ekonomiċi ġodda jekk ir-rekwiżiti ta’ finanzjament inizjali tagħhom huma ogħla minn [30 %] mill-fatturat annwali medju fil-5 snin preċedenti. 4. L-investiment għall-finanzjament ta’ riskju jista’ jkopri wkoll investimenti ta’ segwitu li saru f’impriżi eliġibbli, inkluż wara l-perjodu ta’ eliġibbiltà msemmi fil-paragrafu 3, il-punt (b), jekk jiġu ssodisfati l-kundizzjonijiet kumulattivi li ġejjin: (a) l-ammont totali ta’ finanzjament ta’ riskju msemmi fil-paragrafu 8 ma jinqabiżx; (b) il-possibbiltà ta’ investimenti ta’ segwitu kienet prevista fil-pjan ta’ negozju oriġinali; (c) l-impriża li qed tirċievi l-investimenti ta’ segwitu ma jkunx sar ikollha x’taqsam, skont it-tifsira tal-Artikolu 3(3) tal-Anness I, ma’ impriża oħra għajr l-intermedjarju finanzjarju jew l-investitur privat indipendenti li jipprovdi l-finanzjament ta’ riskju taħt il-miżura, sakemm l-entità l-ġdida ma tkunx SME. 5. L-investimenti ta’ finanzjament ta’ riskju f’impriżi eliġibbli jistgħu jieħdu l-forma ta’ investimenti ta’ ekwità, kważi ekwità, self, garanziji, jew taħlita tagħhom. 6. Meta jingħataw garanziji, il-garanzija ma għandhiex taqbeż 80 % tas-self sottostanti. 7. Għall-investimenti ta’ finanzjament ta’ riskju fil-forma ta’ investimenti ta’ ekwità u ta’ kważi ekwità f’impriżi eliġibbli, miżura ta’ finanzjament ta’ riskju tista’ tkopri l-kapital ta’ sostituzzjoni biss jekk dan tal-aħħar ikun ikkombinat ma’ kapital ġdid li jirrappreżenta mill-inqas 50 % ta’ kull serje ta’ investimenti fl-impriżi eliġibbli. 8. L-ammont totali ta’ finanzjament ta’ riskju pendenti msemmi fil-paragrafu 5 ma għandux jaqbeż EUR 15-il miljun għal kull impriża eliġibbli taħt kwalunkwe miżura ta’ finanzjament ta’ riskju. Sabiex jiġi kkalkolat dan l-ammont massimu ta’ investiment ta’ finanzjament ta’ riskju, għandu jitqies dan li ġej: (a) fil-każ ta’ self u investimenti ta’ kważi ekwità strutturati bħala dejn, l-ammont nominali tal-istrument; (b) fil-każ ta’ garanziji, l-ammont nominali tas-self sottostanti. 9. Il-kontribuzzjoni pubblika pprovduta lill-intermedjarji finanzjarji tista’ tieħu waħda mill-forom li ġejjin: (a) ekwità jew kważi ekwità, jew allokazzjoni finanzjarja biex jiġi pprovdut investiment ta’ finanzjament ta’ riskju direttament jew indirettament lil impriżi eliġibbli; (b) self sabiex jiġi pprovdut investiment ta’ finanzjament ta’ riskju direttament jew indirettament lil impriżi eliġibbli; (c) garanziji biex ikopru t-telf minn investiment ta’ finanzjament ta’ riskju direttament jew indirettament lil impriżi eliġibbli. 10. L-arranġamenti ta’ kondiviżjoni tar-riskji u l-gwadanji bejn l-Istat Membru jew l-entità fdata tiegħu u l-intermedjarju finanzjarju għandhom ikunu adegwati u għandhom jikkonformaw ma’ dawn li ġejjin: (a) għall-għajnuna għall-finanzjament ta’ riskju f’forom għajr garanziji, il-qsim asimmetriku tal-profitti għandu jingħata preferenza fuq il-protezzjoni ta’ telf; fil-każ ta’ qsim asimmetriku tat-telf bejn investituri pubbliċi u privati, l-ewwel telf li jsir mill-investitur pubbliku għandu jiġi limitat għal 25 % tal-investiment ta’ finanzjament ta’ riskju. (b) għall-għajnuna għall-finanzjament ta’ riskju fil-forma ta’ garanziji, ir-rata ta’ garanzija għandha tkun limitata għal 80 % u t-telf totali li jassumi l-Istat Membru għandu jiġi limitat għal massimu ta’ 25 % tal-portafoll iggarantit sottostanti. Garanziji li jkopru telf mistenni tal-portafoll iggarantit sottostanti biss jistgħu jiġu pprovduti b’xejn. Jekk garanzija tinkludi wkoll il-kopertura tat-telf mhux mistenni, l-intermedjarju finanzjarju għandu jħallas, għall-parti tal-garanzija li tkopri t-telf mhux mistenni, primjum ta’ garanzija konformi mas-suq. 11. Meta l-kontribuzzjoni pubblika pprovduta lill-intermedjarju finanzjarju tieħu l-forma ta’ ekwità u kważi ekwità kif imsemmi fil-paragrafu 9, il-punt (a), mhux aktar minn 30 % tal-kontribuzzjonijiet kapitali aggregati tal-intermedjarju finanzjarju u l-kapital impenjat mhux mitlub jistgħu jintużaw għal finijiet ta’ ġestjoni tal-likwidità. 12. Għall-miżuri ta’ finanzjament ta’ riskju mmirati biex jipprovdu investimenti ta’ finanzjament ta’ riskju fil-forma ta’ ekwità, kważi ekwità jew self lil impriżi eliġibbli, il-kontribuzzjoni pubblika pprovduta lill-intermedjarju finanzjarju għandha tingrana finanzjament addizzjonali minn investituri privati indipendenti fil-livell tal-intermedjarji finanzjarji jew tal-impriżi eliġibbli, sabiex tintlaħaq rata ta’ parteċipazzjoni privata aggregata li tilħaq il-limiti minimi li ġejjin: (a) 10 % tal-investiment ta’ finanzjament ta’ riskju mogħti lill-impriżi eliġibbli msemmija fil-paragrafu 3, il-punt (a); (b) 40 % tal-investiment ta’ finanzjament ta’ riskju mogħti lill-impriżi eliġibbli msemmija fil-paragrafu 3, il-punt (b); (c) 60 % tal-investiment ta’ finanzjament ta’ riskju mogħti lill-impriżi eliġibbli msemmija fil-paragrafu 3, il-punt (c) u għal investiment ta’ finanzjament ta’ riskju ta’ segwitu f’impriżi eliġibbli wara l-perjodu ta’ eliġibbiltà imsemmi fil-paragrafu 3, il-punt (b). Il-finanzjament ipprovdut minn investituri privati indipendenti li jibbenefikaw minn għajnuna għall-finanzjament ta’ riskju fil-forma ta’ inċentivi tat-taxxa skont l-Artikolu 21a ma għandux jitqies għall-finijiet li jintlaħqu r-rati ta’ parteċipazzjoni privata aggregati stabbiliti fl-ewwel subparagrafu. Ir-rati ta’ parteċipazzjoni privata msemmija fl-ewwel subparagrafu, il-punti (b) u (c) għandhom jitnaqqsu għal 20 % taħt (b) u 30 % taħt (c) għal investimenti magħmula f’żoni megħjuna indikati f’mappa approvata ta’ għajnuna reġjonali valida fiż-żmien tal-forniment tal-investiment ta’ finanzjament ta’ riskju b’applikazzjoni tal-Artikolu 107(3), il-punt (a) tat-Trattat. 13. Meta miżura ta’ finanzjament ta’ riskju hija implimentata permezz ta’ intermedjarju finanzjarju li jimmira lejn impriżi eliġibbli fi stadji ta’ żvilupp differenti kif imsemmi fil-paragrafi 3 u 4, l-intermedjarju finanzjarju għandu jikseb rata ta’ parteċipazzjoni privata li tirrappreżenta għall-inqas il-medja peżata bbażata fuq il-volum tal-investimenti individwali fil-portafoll sottostanti u li tirriżulta mill-applikazzjoni tar-rati minimi ta’ parteċipazzjoni għal tali investimenti kif imsemmija fil-paragrafu 12, sakemm il-parteċipazzjoni meħtieġa minn investituri privati indipendenti ma tinkisibx fil-livell tal-impriżi eliġibbli. 14. Intermedjarji finanzjarji u maniġers ta’ fondi għandhom jiġu magħżula permezz ta’ proċedura miftuħa, trasparenti u mhux diskriminatorja f'konformità mal-liġijiet applikabbli tal-Unjoni u dawk nazzjonali. Il-proċedura għandha tkun ibbażata fuq kriterji oġġettivi marbuta mal-esperjenza, mal-għarfien espert u mal-kapaċità operazzjonali u finanzjarja, u għandha tikkonforma mal-kundizzjonijiet li ġejjin: (a) għandha tiżgura li intermedjarji finanzjarji u maniġers ta’ fondi eliġibbli jkunu stabbiliti f’konformità mal-liġijiet applikabbli; (b) ma għandhiex tiddiskrimina bejn intermedjarji finanzjarji u maniġers ta’ fondi abbażi tal-post tal-istabbiliment jew tal-inkorporazzjoni tagħhom fi kwalunkwe Stat Membru; (c) tista’ tirrikjedi li intermedjarji finanzjarji u maniġers ta’ fondi eliġibbli jissodisfaw kriterji predefiniti ġġustifikati b’mod oġġettiv min-natura tal-investimenti; (d) għandu jkollha l-għan li tistabbilixxi arranġamenti adegwati ta’ kondiviżjoni tar-riskji u l-gwadanji kif deskritt fil-paragrafu 10. 15. Il-miżuri ta’ finanzjament ta’ riskju għandhom jiżguraw li l-intermedjarji finanzjarji li jirċievu l-kontribuzzjoni pubblika jieħdu deċiżjonijiet xprunati mill-profitt meta jipprovdu lill-impriżi eliġibbli b’investiment ta’ finanzjament ta’ riskju. Dan l-obbligu jiġi ssodisfat meta jiġu ssodisfati l-kundizzjonijiet kollha li ġejjin: (a) l-Istat Membru, jew l-entità fdata bl-implimentazzjoni tal-miżura, għandha tipprovdi għal proċess ta’ diliġenza dovuta sabiex tiżgura strateġija ta’ investiment kummerċjalment soda għall-finijiet ta’ implimentazzjoni tal-miżura ta’ finanzjament ta’ riskju, inkluża politika ta’ diversifikazzjoni tar-riskju xierqa mmirata lejn il-kisba ta’ vijabilità ekonomika u skala effiċjenti f’termini ta’ daqs u kamp ta’ applikazzjoni territorjali tal-portafoll ta’ investimenti rilevanti; (b) investiment ta’ finanzjament ta’ riskju mogħti lill-impriżi eliġibbli għandu jkun ibbażat fuq pjan ta’ direzzjoni tan-negozju vijabbli, li jkun fih dettalji tal-prodott, tal-bejgħ u tal-iżvilupp ta’ profittabbiltà, li jistabbilixxi vijabilità finanzjarja ex ante; (c) strateġija ta’ ħruġ ċara u realistika għandha teżisti għal kull investiment ta’ ekwità u ta’ kważi ekwità. 16. L-intermedjarji finanzjarji għandhom jiġu mmaniġġati fuq bażi kummerċjali. Dan ir-rekwiżit jiġi ssodisfat meta l-intermedjarju finanzjarju u, skont it-tip ta’ miżura ta’ finanzjament ta’ riskju, il-maniġer tal-fond, jissodisfaw il-kundizzjonijiet li ġejjin: (a) għandhom ikunu obbligati bil-liġi jew b’kuntratt li jaġixxu f'konformità mal-aħjar prattiki u bid-diliġenza ta’ maniġer professjonali li jaġixxi b’rieda tajba u jevita l-kunflitti ta’ interess; għandha tapplika s-superviżjoni regolatorja; (b) ir-remunerazzjoni tagħhom għandha tkun konformi mal-prattiki tas-suq. Dan ir-rekwiżit huwa preżunt li jiġi ssodisfat sakemm dawn jintgħażlu permezz ta’ proċedura ta’ għażla miftuħa, trasparenti u mhux diskriminatorja f’konformità mal-paragrafu 14; (c) għandhom jirċievu remunerazzjoni marbuta mal-prestazzjoni, jew għandhom jaqsmu parti mir-riskji tal-investiment billi jikkoinvestu r-riżorsi proprji tagħhom biex jiġi żgurat li l-interessi tagħhom ikunu permanentement allinjati mal-interessi tal-Istat Membru jew tal-entità fdata tiegħu; (d) huma għandhom jistabbilixxu strateġija ta’ investiment, il-kriterji u t-twaqqit propost għall-investimenti; (e) l-investituri għandhom jitħallew jiġu rrappreżentati fil-korpi ta’ governanza tal-fond ta’ investiment, bħall-bord ta’ sorveljanza jew il-kumitat konsultattiv. 17. F’miżura ta’ finanzjament ta’ riskju fejn l-investiment ta’ finanzjament ta’ riskju jiġi pprovdut lil impriżi eliġibbli fil-forma ta’ garanziji, self jew investimenti ta’ kważi ekwità strutturati bħala dejn, l-intermedjarju finanzjarju għandu jwettaq investimenti ta’ finanzjament ta’ riskju f’impriżi eliġibbli li ma kinux jitwettqu jew li kienu jitwettqu b’mod ristrett jew differenti mingħajr l-għajnuna. L-intermedjarju finanzjarju għandu jkun kapaċi juri li huwa jopera mekkaniżmu li jiżgura li l-vantaġġi kollha jiġu mgħoddija kemm jista’ jkun lill-benefiċjarji finali fil-forma ta’ volumi ogħla ta’ finanzjament, portafolli aktar riskjużi, inqas rekwiżiti kollaterali, primjums ta’ garanzija aktar baxxi jew rati tal-imgħax aktar baxxi. 18. Il-miżuri għall-finanzjament ta’ riskju li jipprovdu investimenti ta’ finanzjament ta’ riskju għall-SMEs li ma jissodisfawx il-kundizzjonijiet stabbiliti fil-paragrafu 3 għandhom ikunu kompatibbli mas-suq intern skont it-tifsira tal-Artikolu 107(3) tat-Trattat u għandhom ikunu eżentati mir-rekwiżit ta’ notifika tal-Artikolu 108(3) tat-Trattat, dment li jiġu ssodisfati l-kundizzjonijiet kollha li ġejjin: (a) fil-livell tal-SMEs, l-għajnuna tissodisfa l-kundizzjonijiet stabbiliti fir-Regolament tal-Kummissjoni (UE) Nru 1407/2013 (*27), fir-Regolament tal-Kummissjoni (UE) Nru 1408/2013 (*28) jew fir-Regolament tal-Kummissjoni (UE) Nru 717/2014 (*29), skont liema jkun applikabbli; (b) il-kundizzjonijiet kollha stabbiliti f’dan l-Artikolu, bl-eċċezzjoni ta’ dawk stabbiliti fil-paragrafi 3, 4, 8, 12 u 13 huma ssodisfati; (c) għall-miżuri ta’ finanzjament ta’ riskju li jipprovdu investimenti ta’ finanzjament ta’ riskju lil impriżi eliġibbli fil-forma ta’ ekwità, kważi ekwità jew self, il-miżura għandha tingrana finanzjament addizzjonali minn investituri privati indipendenti fil-livell tal-intermedjarji finanzjarji jew tal-SMEs, sabiex tintlaħaq rata ta’ parteċipazzjoni privata aggregata li tilħaq mill-inqas 60 % tal-finanzjament ta’ riskju pprovdut lill-SMEs. (*27) Ir-Regolament tal-Kummissjoni (UE) Nru 1407/2013 tat-18 ta’ Diċembru 2013 dwar l-applikazzjoni tal-Artikoli 107 u 108 tat-Trattat dwar il-Funzjonament tal-Unjoni Ewropea għall-għajnuna de minimis (ĠU L 352, 24.12.2013, p. 1)." (*28) Ir-Regolament tal-Kummissjoni (UE) Nru 1408/2013 tat-18 ta’ Diċembru 2013 dwar l-applikazzjoni tal-Artikoli 107 u 108 tat-Trattat dwar il-Funzjonament tal-Unjoni Ewropea għall-għajnuna de minimis fis-settur tal-agrikoltura (ĠU L 352, 24.12.2013 p. 9)." (*29) Ir-Regolament tal-Kummissjoni (UE) Nru 717/2014 tas-27 ta’ Ġunju 2014 dwar l-applikazzjoni tal-Artikoli 107 u 108 tat-Trattat dwar il-Funzjonament tal-Unjoni Ewropea għall-għajnuna de minimis fis-settur tas-sajd u tal-akkwakultura (ĠU L 190, 28.6.2014, p. 45).”;"